Գագիկ Խաչատրյանի գտնվելու ճշգրիտ վայրի մասին ինֆորմացիան այնքան արժեքավոր չէր լինի, եթե նրա անձին չառնչվեին մի շարք խոշոր չարաշահումներ: Մասնավորապես, պաշտոնանկությունից առաջ ֆինանսների նախարարության Դիլիջանի նորակառույց ուսումնական բազայում կատարվել էին ստուգումներ, որոնց ընթացքում հայտնաբերվել էին լուրջ խախտումներ և ավելի քան 6 մլրդ դրամի չարաշահում: Այն օրերին տեղեկացվեց, թե Գագիկ Խաչատրյանին պարտավորեցրել էին վերադարձնել այդ գումարները: Բայց հիմա ստացվում է, որ ոչ միայն Խաչատրյանն է անհետացել, այլև այդ միլիարդների փոխհատուցման հույսը: Եվ կրկին գաղտնիք կմնա, թե ինչ հրաշքով պետության առաջ ֆինանսական պարտավորություն ունեցող և կասկածյալ անձը կարողանում է հեշտ ու հանգիստ լքել երկիրը՝ իր հետ տանելով ահռելի հարստություն, և չի գտնվում գոնե մեկը, որ կբռներ նրա ձեռքը...